Moj let kroz djetinjstvo
Moje Zagorje nije samo Zagorje, moja Miljana nije samo Miljana, moji Miljenčani nisu samo Miljenčani: oni su dio mog djetinjstva. Moja Miljana je sjećanje na naše prijatelje, susjede i na događaje koji nas prate kroz život i ostaju nam u lijepom sjećanju.
Sjećam se kada smo se svi kao društvo okupljali na igralištu. Igrali bismo nogomet, odbojku, skrivača, svašta bismo smislili samo da nam nije dosadno. Ako bi nam i bilo dosadno, naši bi nam stariji prijatelji čitali strašne priče iz nekih časopisa. Sjećam se kao da je bilo jučer.
Proljeće je pokucalo na vrata. Bregovi i šume su se zazelenjeli, cvijeće je oživjelo, a svanuo je i moj rođendan. Probudila sam se uz sunce na prozoru, dok je mama u kuhinji ukrašavala tortu. Moj peti rođendan obilježilo je jedno od najljepših proljeća koje pamtim. Na velikoj livadi šareno je cvijeće provirivalo iz visoke trave. Taj predivni prizor i danas čuvam u sjećanju jer takvo vrijeme i takvu ljepotu više nećemo doživjeti. Pozvali smo bratiće, sestrične, baku, djeda i strica pa zajedno slavili, družili se i fotografirali.
Dani su prolazili i došao je trenutak kada sam prvi put na sebe obukla školsku torbu. Prvi dan u školi mi se svidio kao i svakom đaku, ali buđenje svaki dan u pola sedam bilo je strašno. „Što se mora, mora se“ rečenica je koju bi mi baka svakoga dana izgovarala. Imala sam sve manje volje i želje za školom. Pomislila sam: „Kako ću se boriti još sedam godina!?“ Uskoro napuštam svoju osnovnu školu. Kada pogledam unatrag, sve bih još jednom željela doživjeti.
Kada bi došle zime i prve pahulje, okupili bismo se kod naše kuće jer živimo na najvećem brijegu u selu. Sanjkali bismo se, gradili iglu i zid od snijega pa bismo se grudali i natjecali tko će kome prvi srušiti zid. Poslije sanjkanja i druženja svatko bi otišao svojoj kući, a baka bi nas čekala s kuhanim čajem i kakaom.
Ljeti bi nas posjećivali prijatelji iz Zagreba. Kada bi oni stigli, družina je bila na okupu. Nije prošao dan, a da se nismo posvađali, no jedni bez drugih nismo mogli. Bilo bi nam previše dosadno. Odbojka je najvažniji sport ovoga godišnjeg doba. Neki bi se komej učili kako se igra, ali nije bilo vremena: „Leti u igru! Kaj znaš, znaš. Fderi loptu kak ćeš, sam da gre prek mreže!“ To pravilo vrijedi i dan-danas.
Zadnje dane ljeta svi naši prijatelji otišli bi u Zagreb, a mi smo se viđali dva ili tri sata na dan. To nam je teško padalo, a još više smo postali snuždeni kako se približavala škola.
Godine prolete, a nismo ni svjesni. Novi dani, nova iskustva, nova razdoblja – sve neprekidno teče, ali razdoblje koje nikada nećemo zaboraviti upravo je ovo, bez tereta nad glavom i stresa. S prijateljima koji grade i uljepšavaju naše uspomene i sjećanja.

